Aage Hansen
Aage Hansen, Rav-Aage, 1924-2008, dansk fisker, ravsliber og miljøaktivist. Aage Hansen, der var fra Thyborøn, er blevet kaldt "Danmarks første miljøaktivist". Han gik som den første til modstand mod den kemiske virksomhed Cheminova, da han som fisker så, hvad der skete med havmiljøet omkring Harboøre Tange, efter at virksomheden 1956-62 - med myndighedernes tilladelse - ledte sundhedsskadelige kemikalier ud i naturen, bl.a. i et giftdepot på stranden ved Vesterhavet, Høfde 42.
Aage Hansens indsats for miljøet omkring Harboøre Tange var i begyndelsen ikke velset, men han nåede dog at få almindelig anerkendelse, ikke alene af miljøfolk, men også af Cheminova.
Tilnavnet Rav-Aage fik Aage Hansen for sin anden store interesse, ravsamling og -slibning. Hans samling kan ses i en lille udstilling i Thyborøn.
Aage Hansen blev i 1995 tildelt ridderkorset for sin indsats for miljøet.